Predkladacia správa

Na základe rozhodnutia Európskeho parlamentu a Rady č. 1622/2006/ES z 24. októbra 2006 o činnosti Spoločenstva na podporu projektu Európske hlavné mesto kultúry na roky 2007 až 2019, jedno mesto v Slovenskej republike bude nosiť titul „Európske hlavné mesto kultúry” spolu s jedným francúzskym mestom v roku 2013. Toto rozhodnutie bolo v Úradnom vestníku EÚ uverejnené dňa 3. novembra 2006 a uplatňuje sa od 1. januára 2007. Ministerstvo kultúry Slovenskej republiky (ďalej len „ministerstvo“) na základe uznesenia vlády SR č. 63 z 24. januára 2007, ktoré nám uložilo povinnosť zabezpečiť prípravu účasti Slovenskej republiky na podujatí Európske hlavné mesto kultúry - Slovensko 2013 realizuje povinnosti vyplývajúce z rozhodnutia Európskeho parlamentu a Rady v spolupráci s ostatnými rezortmi – Komisiou ministra kultúry pre podujatie Európske hlavné mesto kultúry – Slovensko 2013. 
 
Rozhodnutie Európskeho parlamentu a Rady č. 1622/2006/ES zrušuje pôvodné  rozhodnutie Európskeho parlamentu a Rady č. 1419/1999, pričom nové rozhodnutie sa uplatňuje od 1. januára 2007 s výnimkou článku 5, ktorý sa uplatňuje od 23. novembra 2006. Rozhodnutie hovorí o povinnosti každého členského štátu uverejniť výzvu na predkladanie prihlášok najneskôr šesť rokov pred začiatkom príslušného podujatia. Ministerstvo kultúry uverejnilo výzvu na predkladanie prihlášok dňa 26. januára 2007. Na základe tejto výzvy sa do súťaže prihlásilo deväť slovenských miest: Banská Bystrica, Bratislava, Dolný Kubín, Košice, Martin, Nitra, Prešov, Trenčín a Trnava.  
 
Výberovú komisiu pre výber Európskeho hlavného mesta kultúry 2013 v súlade s rozhodnutím Európskeho parlamentu a Rady tvorí trinásť členov. Európske inštitúcie navrhujú sedem členov. Ostatných šesť členov komisie navrhlo ministerstvo po porade a formálnom schválení Európskou komisiou. Ministerstvo vymenovalo ako členov výberovej komisie nezávislých odborníkov, ktorí podpísali čestné vyhlásenie o neexistencii konfliktu záujmov a majú skúsenosti v požadovaných oblastiach. V dňoch 12. - 14. decembra 2007 sa na pôde ministerstva kultúry uskutočnilo zasadnutie výberovej komisie, ktorá hodnotila prihlášky („kandidátske profily“) kandidujúcich miest. Výberová komisia sa zhodla na predbežnom výbere štyroch kandidátskych miest (Košice, Martin, Nitra a Prešov) a o tomto výsledku vydala správu spolu s odporúčaniami pre úspešné mestá. Výberová komisia predložila túto správu ministerstvu, ktoré ju uverejnilo na svojej internetovej stránke dňa     31. januára 2008. Správa tvorí prílohu materiálu.  
 
Podľa článku 7 rozhodnutia Európskeho parlamentu a Rady každý dotknutý členský štát formálne schváli užší výber na základe správy predloženej výberovou komisiou. Úspešné kandidátske mestá potom skompletizujú svoje prihlášky a postúpia ich dotknutým členským štátom. Deväť mesiacov po predbežnom výberovom stretnutí zvolá každý príslušný členský štát danú výberovú komisiu na účely konečného výberu. Ministerstvo v tejto súvislosti uverejnilo dňa 3. marca 2008 uzavretú výzvu pre mestá Košice, Martin, Nitra a Prešov na predkladanie skompletizovaných prihlášok do projektu Európske hlavné mesto kultúry na svojej internetovej stránke. Mestá majú povinnosť doručiť kandidátske profily do 11. júla 2008 doporučenou zásielkou na ministerstvo, ktoré potom zabezpečí ich dodanie členom výberovej komisie. Druhé kolo – konečný výber je predbežne naplánovaný na 8. – 9. septembra 2008. Ešte predtým ministerstvo organizuje návštevu kandidátskych miest vybranými členmi komisie.   
 
Výberová komisia po konečnom výbere opäť predloží správu o výsledku ministerstvu. SR na základe správy navrhne jedno mesto, ktoré by sa malo stať Európskym hlavným mestom kultúry v roku 2013, a oznámi to Európskemu parlamentu, Rade, Komisii a Výboru regiónov najneskôr štyri roky pred začatím podujatia. Oznámenie musí byť doplnené odôvodnením návrhu založeným na správach výberovej komisie. V návrhu sa zohľadňujú odporúčania vydané výberovou komisiou. Rada konajúca sa na základe odporúčania Komisie vypracovaného so zreteľom na stanovisko Európskeho parlamentu a odôvodnenia založeného na správach výberových komisií oficiálne vymenuje príslušné mesto za Európske hlavné mesto kultúry na rok 2013. Komisia udelí vymenovanému mestu peňažnú cenu Meliny Mercouriovej vo výške 1,5 mil. EUR za predpokladu, že spĺňa kritériá stanovené v rozhodnutí a odporúčania výberovej komisie. Cena sa v plnej výške udelí najneskôr tri mesiace pred začiatkom príslušného roka. 

Tento materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie, avšak uplatňovanie rozhodnutia bude mať v priebehu rokov 2009 – 2013 dopad na verejné financie, pozitívny dopad na zamestnanosť a na rozvoj mesta a regiónu, ktoré bude nosiť titul Európske hlavné mesto kultúry. Dnes sa náklady na realizáciu rozhodnutia nedajú presne vyčísliť, presné operačné náklady a náklady na infraštruktúru si určí mesto, ktoré bude známe z výsledkov súťaže koncom roka 2008. Predpokladá sa združené, viaczdrojové financovanie z verejného a súkromného sektora. 

Predkladané rozhodnutie zodpovedá záujmom zahraničnej politiky Slovenskej republiky a jej záväzkom voči Európskej únii. Kultúra patrí k najefektívnejším mechanizmom, ktoré zabezpečujú podmienky pre harmonický a vyvážený rozvoj spoločnosti. Úloha ktorú plní kultúra v integračných procesoch je nezastupiteľná a členstvom SR v EÚ sa jej význam ešte zdôrazňuje. Je v záujme každého členského štátu vytvárať podmienky maximálneho využitia kultúrnych mechanizmov na podporu integračných procesov, konkurencieschopnosti a rastu zamestnanosti a prispievať tak k napĺňaniu cieľov Lisabonskej stratégie a rozvoja v EÚ.